TIDLOR กางเป้าปีนี้ “สินเชื่อ-เบี้ยประกันวินาศภัย” โต 20%
ผู้ถือหุ้น TIDLOR อนุมัติเงินปันผลปี 65 เป็นหุ้นและเงินสด XD วันที่ 19 เม.ย. 66 และกำหนดจ่าย 8 พ.ค. 66 ตั้งเป้าปี 66 สินเชื่อเติบโต 10-20% และเป้าเบี้ยประกันวินาศภัยโต 20-25%
ผู้ถือหุ้น TIDLOR อนุมัติเงินปันผลปี 65 เป็นหุ้นและเงินสด XD วันที่ 19 เม.ย. 66 และกำหนดจ่าย 8 พ.ค. 66 ตั้งเป้าปี 66 สินเชื่อเติบโต 10-20% และเป้าเบี้ยประกันวินาศภัยโต 20-25%
17 เม.ย. 2566

นายปิยะศักดิ์ อุกฤษฎ์นุกูล กรรมการผู้จัดการใหญ่ บริษัท เงินติดล้อ จำกัด (มหาชน) หรือ TIDLOR เปิดเผยว่า ที่ประชุมใหญ่สามัญผู้ถือหุ้น ประจำปี 2566 อนุมัติจ่ายเงินปันผลเป็นหุ้นในอัตรา 8 หุ้นสามัญต่อ 1 หุ้นปันผล จำนวนไม่เกิน 312,167,077 หุ้นหรือคิดเป็นอัตราการจ่ายเงินปันผล 0.4625 บาทต่อหุ้น
ทั้งนี้ในกรณีมีที่ผู้ถือหุ้นรายใดมีเศษของหุ้นเดิมหลังการจัดสรรหุ้นปันผลแล้วให้จ่ายเป็นเงินสดแทนการจ่ายเป็นหุ้นปันผลในอัตราหุ้นละ 0.4625 บาท และอนุมัติจ่ายปันผลเป็นเงินสดในอัตราหุ้นละ 0.2920 บาท รวมเป็นจำนวนเงินไม่เกินประมาณ 729 ล้านบาท ตามนโยบายจ่ายเงินปันผลของบริษัทฯ ไม่น้อยกว่าร้อยละ 20 ของกำไรสุทธิตามงบการเงินของบริษัทฯ หลังจากการหักภาษีและจัดสรรทุนสำรอง (ทั้งนี้ เศษหุ้นจากการจ่ายหุ้นปันผลที่จะจ่ายเงินสดให้กับผู้ถือหุ้นแทน อาจมีผลทำให้เงินปันผลที่จ่ายในรูปเงินสดมีจำนวนมากกว่าประมาณ 729 ล้านบาทได้) โดยกำหนดวันที่ไม่ได้รับสิทธิปันผล (XD) ในวันที่ 19  เม.ย. 2566  และกำหนดจ่ายเงินปันผลในวันที่ 8 พฤษภาคม 2566
นายปิยะศักดิ์ กล่าวเพิ่มเติมว่า สำหรับแผนการดำเนินธุรกิจในปี 2566 บริษัทฯ ตั้งเป้าหมายการเติบโตของสินเชื่ออยู่ที่ระดับ 10-20% และยังคงตั้งเป้าหมายการเติบโตที่แข็งแกร่งอย่างต่อเนื่องสำหรับเบี้ยประกันวินาศภัยที่ระดับ 20-25% โดยเน้นกลยุทธ์ปรับปรุงประสิทธิภาพเพิ่มขึ้น นอกจากนี้ยังคงมุ่งขับเคลื่อนองค์กรด้วยเทคโนโลยีดิจิทัลและนวัตกรรม ทั้ง “บัตรติดล้อ”(TIDLOR Card) ซึ่งที่ผ่านมาได้รับการตอบรับเป็นอย่างดีจากการนำเสนอผลิตภัณฑ์เพื่ออำนวยความสะดวกแก่ลูกค้าสินเชื่อจำนำทะเบียนรถและยังคงการเติบโตอย่างต่อเนื่อง รวมถึงยังคงเดินหน้าพัฒนาการให้บริการแก่ลูกค้าผ่านแพลตฟอร์มดิจิทัล เพื่อยกระดับการบริการทั้งด้านสินเชื่อทะเบียนรถและนายหน้าประกันภัย เพื่อคงความเป็นผู้นำและสร้างการเติบโตให้ธุรกิจอย่างต่อเนื่อง
โดยผู้สนใจสามารถอ่านข้อมูลการประชุมผู้ถือหุ้นเพิ่มเติมได้ที่เว็บไซต์ตลาดหลักทรัพย์แห่งประเทศไทย หรือติดตามเรื่องราวหุ้น TIDLOR ที่ได้ที่เว็บไซต์ www.tidlorinvestor.com เยี่ยมชมข้อมูลเงินติดล้อเพิ่มเติมได้ที่เว็บไซต์ www.tidlor.com/th และ Facebook Fan page เงินติดล้อ